Bloemhof-water: Dodetal styg tot drieArgieffoto Nóg twee babas is in Bloemhof in Noordwes dood weens ernstige diarree opgedoen nadat water in die gebied besmet is. Tebogo Lekgethwane, woordvoerder van die provinsiale departement van gesondheid, het Maandag bevestig die omstandighede van die afsterwe van die twee babas is dieselfde as dié van die baba wat verlede week Woensdag gesterf het. Die twee babas was onderskeidelik sewe en 13 maande oud, Dosyne inwoners het verlede week plaaslike dokters en klinieke besoek om behandel te word nadat hul drinkwater besmet geraak het. Vyf babas is in ŉ hospitaal opgeneem vir behandeling. Die Lekwa-Teemana-munisipaliteit het meer as ŉ week gelede sy watertoevoerstelsel afgesluit. Die nasionale departement van waterwese het Vrydag aangekondig die stelsel is skoon en behandel en watertoevoer was glo teen Donderdag herstel. Inwoners het egter Vrydag gekla dat hul drinkwater steeds bruin is, waarna hulle versoek is om dit te kook voor hulle dit drink. Watermonsters is vir toetse gestuur, maar die uitslag is nog nie bekend nie. Die departement van gesondheid het gerugte ontken dat daar ŉ cholera-uitbreking in die gebied is, en gesê hulle wag nog op die uitslag van toetse. Nomvula Mokonyane, die minister van waterwese en sanitasie, het Sondag die gebied besoek en gesê die departement verwag die uitslag van die ondersoek teen Maandagmiddag. – SAPA Lees ook: Bloemhof-water: Vyf babas in hospitaal Bloemhof-water: Kind sterf, water getoets